Poliisin pihalle tuotiin polkupyörä, jonka katuva rosvo halusi palauttaa.

Pyörän voi noutaa Kuopion poliisilta. POLIISI

Kuopion poliisiasemalla kävi keskiviikon vastaisena yönä harvinaisen rehellinen tai ainakin katuva varas.

Aamulla töihin tulleita poliiseja näky nauratti.

”Varastin tämän. Ja nyt yritän palauttaa tämän. Olen pahoillani. Olin todella humalassa”, lukee kirjeessä, joka oli kiinnitetty palautetun lastenpyörän tarakalle.

- Ei näin rehellistä rikollista ole aiemmin kohdalle osunut. Ainakin tehokasta katumusta osoittaa, sanoo Arto Tynkkynen Itä-Suomen poliisista.

Omistaja hukassa

Vielä puolen päivän jälkeen ei omistajaa ollut pyörälle kuulunut. Poliisi jakoi kuvan Facebook-sivuillaan ja Savon Sanomat uutisoi siitä ensin.

Vaikka varas katuikin, kirjattaneen asiasta rikosepäily.

- Periaatteessahan siinä anastus on tapahtunut, että varmaan siitä semmoinen kirjataan. Johtaako se mihinkään, on asia erikseen, kun tällä lailla katumusta osoitetaan ja toimitetaan pyörä. Emme mekään vielä tiedä, että mistä se on viety.

Pyöriä viedään satoja

Kuopiossa pyörävarkaudet ovat Tynkkysen mukaan iso ongelma.

- Paljon näitä häviää - enemmän kuin yksi päivässä keskimäärin. Tasan 500 rikosilmoitusta on nimikkeellä näpistys, varkaus, lievä luvaton käyttö tai luvaton käyttö polkupyörä-sanalla. Taitaa olla ympäri Suomenmaata lähinnä kaupunkien ongelma.

Pyörä odottaa nyt omistajaansa Kuopion poliisiaseman päivystyksessä